KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2014. január 22-i ülésére)

TÁRGY: AZ AKASZTÓI 2073. HRSZ-Ú INGATLAN ÉRTÉKESÍTÉSE
Kiskőrös Város Önkormányzatának (a továbbiakban: Önkormányzat) kizárólagos tulajdonát képezi az akasztói 2073. hrsz-on nyilvántartott, természetben Akasztó, Tavaszmező u. 13. szám alatt található lakóház, udvar megjelölésű 1391 m2 nagyságú ingatlan 3/6 tulajdoni hányada.
Megyesné Szabó Mónika akasztói lakos vételi ajánlatot tett a fenti ingatlanrészre, mivel a vételről már megegyezett a többi tulajdonostárssal, és az ingatlan teljes tulajdoni illetőségét meg kívánja szerezni, majd a vételt követően a telket mezőgazdasági gépek tárolására szeretné használni.
Közös tulajdonban lévő ingatlan esetén a tulajdonostárs tulajdoni hányadára nézve a többi tulajdonostársat harmadik személlyel szemben elővásárlási jog illeti meg. Az ingatlanra elővásárlási joggal rendelkező tulajdonostársak nem éltek elővásárlási jogukkal, az erről szóló nyilatkozatok rendelkezésre állnak.
Az Akasztó központjától távol eső ingatlanon egy romos, emberi lakhatásra alkalmatlan ház található, felújítása nem vagy csak irreálisan magas összegen végezhető el. A telek bekerítetlen.
Megyesné Szabó Mónika 75.000,- Ft-ot jelölt meg az ingatlanrész vételáraként.
Az ingatlan forgalmi (piaci) értékének meghatározása az önkormányzati vagyonról és vagyon hasznosításáról szóló 26/2012. (XII. 19) önkormányzati rendelet (a továbbiakban: vagyonrendelet) 14.§ (1) bekezdésében foglaltak szerint kötelező, az ingatlanrész forgalmi értéke 120.000,- Ft, azonban figyelemmel arra, hogy az Önkormányzat csupán az ingatlan felével rendelkezik, és az ingatlanon lévő romos épület bontása alól az értékesítéssel mentesülne az Önkormányzat (a bontás jóval 100.000 Ft feletti összeg és a bontásból kinyerhető használható anyag sem nagyértékű), a felajánlott vételár reális és elfogadható mértékű.
Mivel az ingatlan nettó egyedi értéke a 10.000.000 Ft-ot nem haladja meg, a vagyonrendelet 12. § (4) bekezdés b) pontja alapján értékesíteni versenytárgyalás kiírása nélkül, a nemzeti vagyonról szóló törvényben foglaltak figyelembevételével lehet. Ugyanezen jogszabályhely alapján az ingatlant értékesítésre jelöltem ki.

A vagyonrendelet 12. § (4) bekezdés b) pontjában foglaltak szerint a tulajdonjog átruházás szerződésben foglalt feltételeinek elfogadásáról a Képviselő-testület dönt.
Az érintett ingatlan az önkormányzat közfeladatainak ellátásához, az önkormányzati távlati céljainak eléréséhez nem szükséges.

Fentiekre tekintettel javasolom, hogy a Képviselő-testület a határozat-tervezetben foglaltak szerint döntsön. 

Kiskőrös, 2014. január 10.

Domonyi László sk.


polgármester

HATÁROZAT-TERVEZET
1. A Képviselő-testület egyetért az Akasztó belterületi 2073. hrsz-on nyilvántartott, természetben Akasztó, Tavaszmező u. 13. szám alatt található lakóház, udvar megjelölésű 1391 m2 nagyságú ingatlan 3/6 tulajdoni hányadának Megyesné Szabó Mónika Akasztó, Tavaszmező u. 38. szám alatti lakos részére történő értékesítésével a mellékelt adásvételi szerződésben foglalt tulajdon-átruházási feltételeknek megfelelően.

2. A Képviselő-testület felhatalmazza a polgármestert az adásvételi szerződés megkötésére.

